CELEX: 52014PC0478
Language: mt
Date: 2014-07-22
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-Punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba (applikazzjoni EGF/2013/010 ES/Castilla y León minn Spanja)

|
			
		
		
		52014PC0478
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-Punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba (applikazzjoni EGF/2013/010 ES/Castilla y León minn Spanja) /* COM/2014/0478 final  */
			
				
		
		
			
			   	MEMORANDUM TA’ SPJEGAZZJONI
L-Artikolu 12 tar-Regolament tal-Kunsill
(UE, Euratom) Nru 1311/2013 li jistabbilixxi l-qafas finanzjarju
pluriennali għas-snin 2014-2020[1]
jippermetti l-mobilizzazzjoni tal-Fond Ewropew ta’ Aġġustament
għall-Globalizzazzjoni (FEG) fil-limiti massimi annwali ta’
EUR 150 miljun (prezzijiet tal-2011) apparti l-intestaturi rilevanti
tal-qafas finanzjarju.
Ir-regoli applikabbli
għall-kontribuzzjonijiet mill-FEG għall-applikazzjonijiet
ippreżentati sal-31 ta' Diċembru 2013 huma stipulati
fir-Regolament (KE) Nru 1927/2006 tal-Parlament Ewropew u tal-Kunsill
tal-20 ta' Diċembru 2006 li jistabbilixxi l-Fond Ewropew
ta' Aġġustament għall-Globalizzazzjoni[2].
Fil-5 ta’ Diċembru 2013,
Spanja ssottomettiet l-applikazzjoni EGF/2013/010 ES/Castilla y León għal
kontribuzzjoni finanzjarja mill-FEG, wara sensji fi tliet impriżi li kienu
qed joperaw fid-Diviżjoni 16 tan-NACE Reviżjoni 2 (Manifattura
tal-injam u tal-prodotti tal-injam u tas-sufra, ħlief għamara; manifattura
tal-oġġetti tat-tiben u materjal għall-immaljar)[3] fir-reġjun ta'
NUTS II ta’ Castilla y León (ES41) fi Spanja.
Wara analiżi bir-reqqa ta' din
l-applikazzjoni, il-Kummissjoni kkonkludiet bi qbil mal-Artikolu 10
tar-Regolament (KE) Nru 1927/2006 li l-kundizzjonijiet għal
kontribuzzjoni finanzjarja skont dan ir-Regolament huma ssodisfati.
TAQSIRA TAL-APPLIKAZZJONI U L-ANALIŻI
 Dejta ewlenija: ||   
 Nru ta’ Referenza tal-FEG || EGF/2013/010 
 Stat Membru || Spanja 
 Artikolu 2 || (b) 
 Intrapriżi kkonċernati || 3 
 Reġjun NUTS II || Castilla y León (ES41) 
 Diviżjoni tan-NACE Reviżjoni 2 || 16 (Manifattura ta' njam u prodotti tal-injam u tas-sufra, għajr l-għamara; manifattura ta' oġġetti tat-tiben u ta' materjali għall-immaljar) 
 Perjodu ta’ referenza || 28.12.2012 – 28.9.2013 
 Data tal-bidu għas-servizzi personalizzati || 1.2.2014 
 Data tal-applikazzjoni || 5.12.2013 
 Sensji waqt il-perjodu ta' referenza || 587 
 Ħaddiema li ngħataw is-sensja u li mistennija jipparteċipaw fil-miżuri || 400 
 Nefqa għas-servizzi personalizzati (EUR) || 1 350 000 
 Nefqa għall-implimentazzjoni tal-EGF:[4] (EUR) || 50 000 
 Nefqa għall-implimentazzjoni tal-FEG (%) || 3,57 
 Baġit totali (EUR) || 1 400 000 
 Kontribuzzjoni tal-FEG (50 %) (EUR) || 700 000 
1.           L-applikazzjoni tressqet
quddiem il-Kummissjoni fil-5 ta' Diċembru 2013 u ġiet
issupplimentata b'tagħrif addizzjonali
sal-25 ta' Marzu 2014.
2.           L-applikazzjoni tissodisfa
l-kundizzjonijiet għat-tħaddim tal-FEG kif stabbilit fl-Artikolu 2(b)
tar-Regolament (KE) Nru 1927/2006, u ġiet ippreżentata
fil-limitu ta' żmien ta' 10 ġimgħat imsemmi fl-Artikolu 5
ta' dak ir-Regolament.
Rabta bejn is-sensji u l-bidliet
strutturali ewlenin fix-xejriet kummerċjali dinjija minħabba
l-globalizzazzjoni
3.           Sabiex tiġi stabbilita
r-rabta bejn is-sensji u t-tibdil ewlieni strutturali fix-xejriet
kummerċjali dinjin minħabba l-globalizzazzjoni, Spanja targumenta li
s-suq ta’ prodotti tax-xogħol tal-injam għall-bennejja madwar
id-dinja qiegħed jonqos u l-volum tal-kummerċ dinji
(esportazzjonijiet madwar id-dinja kollha) ta’ din il-komodità kien
qiegħed jonqos matul dawn l-aħħar snin. Skont
id-dejta tal-Comtrade tan-NU[5],
fl-2008 l-esportazzjoni dinjija tax-xogħol tal-injam għall-bennejja
kienet tammonta għall-14.2 biljun dollaru Amerikan filwaqt li fl-2011
kienet 13.7 biljun dollaru Amerikan, li tirrappreżenta tnaqqis ta’
3.40 %. Waqt il-perjodu 2008-2011 il-volum
tal-esportazzjonijiet tal-UE 27 tal-prodotti tax-xogħol tal-injam
għall-bennejja naqas b’10.33 %.
Volum
tal-kummerċ dinji tax-xogħol tal-injam għall-bennejja
(miljuni ta’ dollari Amerikani)
   || 2008 || 2009 || 2010 || 2011 
 Fid-dinja || 14 183,8 || 11 036,9 || 11 711,0 || 13 710,5 
 UE27 || 2 445,9 || 1 835,3 || 1 964,8 || 2 193,3 
Sors: UN Comtrade

Volum tal-kummerċ dinji tax-xogħol tal-injam għall-bennejja 
(bidla f’%)
 
4.           L-Istat Membru applikant jirreferi
wkoll għall-istatistika tal-Comtrade tan-NU biex juri t-tnaqqis tas-sehem
tal-UE 27 fil-volum tal-kummerċ dinji tax-xogħol tal-injam
għall-bennejja li naqas minn 17.24 % fl-2008 għall-16 %
fl-2011 filwaqt li fl-istess perjodu l-Filippini kwazi rduppjaw is-sehem
tagħhom fis-suq (li żdied minn 6.31 % sa 12.13 %) u pajjiżi
oħra mil-Lvant Imbiegħed żiedu wkoll s-sehem tagħhom
fis-suq għalkemm f’livell inqas, bħaċ-Ċina li s-sehem
tagħha fis-suq żied bi 15 % u l-Malasja b’37 %. Dan it-tnaqqis tal-UE 27 fis-sehem tas-suq kellu impatt
negattiv fuq in-numru ta’ impriżi li joperaw f’dan is-settur, kif ukoll
fuq l-impjiegi. Il-Kummissjoni ddikjarat fid-dokument ta’ ħidma
tal-persunal li jakkompanja l-Komunikazzjoni tal-Kummissjoni dwar
‘Strateġija ġdida tal-UE għall-foresti u s-settur ibbażat
fuq il-foresti’[6]
li n-numru ta’ impriżi fil-manifattura tal-injam u tal-prodotti tal-injam
naqas bi 8 % fil-perjodu 2003-2010 filwaqt li l-impjiegi fis-settur naqsu
b’20 % fil-perjodu 2000-2011. 
5.           Skont l-awtoritajiet
Spanjoli, waqt il-perjodu 2008-2011, il-volum ta’ esportazzjonijiet tal-prodotti
tax-xogħol tal-injam għall-bennejja tal-impriżi f’Castilla y
León naqas, bħalma naqsu l-esportazzjonijiet fil-livell Ewropew. Madankollu, filwaqt li l-esportazzjonijiet tal-UE 27 naqsu
b’10.33 %, it-tnaqqis tal-esportazzjonijiet tal-impriżi f’Castilla y
León kien jammonta għal 37 %[7]. 
6.           Barra minn hekk,
l-awtoritajiet Spanjoli li jiċċitaw id-dejta tal-INE[8] jargumentaw li
bħala riżultat tas-suq li qed jiċkien għall-prodotti
tax-xogħol tal-injam għall- bennejja madwar id-dinja kollha u t-telf
tas-sehem fis-suq tal-UE27, in-numru ta’ impriżi li jimmanifatturaw
l-injam u l-prodotti tal-injam u tas-sufra, ħlief għamara f’Castilla
y León naqas minn 1 100 fl-2008 għal 855 fl-2013 u dan
jirrappreżenta tnaqqis ta’ 22.3 %. Fil-livell
nazzjonali t-tnaqqis kien saħansitra ikbar. Fil-perjodu 2008-2013 in-numru
ta’ impriżi naqas minn 16 575 għal 11 806 unitajiet. Dan
jirrapreżenta tnaqqis ta’ 28.8 %. 
7.           Is-sensji f’Castilla y León
jistgħu jkunu marbuta ma’ dan it-tibdil strutturali maġġuri
fil-kummerċ dinji fix-xogħol tal-injam għallbennejja bl-effetti
konsegwenti fuq id-Diviżjoni 16 tan-NACE Reviżjoni 2. 
Turija tal-għadd ta’ sensji u
konformità mal-kriterji tal-Artikolu 2(b)
8.           Spanja ressqet din
l-applikazzjoni skont il-kriterji ta' intervent tal-Artikolu 2(b) tar-Regolament
(KE) Nru 1927/2006, li jitlob li jkun hemm minn tal-inqas 500 sensja fuq
perjodu ta' disa' xhur f'intrapriżi li joperaw fl-istess Diviżjoni
tar-Reviżjoni 2 tan-NACE f'reġjun wieħed jew żewġ
reġjuni kontigwi fil-livell tan-NUTS II fi Stat Membru.
9.           L-applikazzjoni
tiċċita 587 sensja fi tliet impriżi li qed joperaw
fid-Diviżjoni 16 tan-NACE Reviżjoni 2 (Manifattura tal-injam u
tal-prodotti tal-injam u tas-sufra, ħlief għamara; manifattura
tal-oġġetti tat-tiben u materjal għall-immaljar) fir-reġjun
NUTS II ta’ Castilla y León (ES41) waqt il-perjodu ta’ referenza ta’ disa’ xhur
mit-28 ta’ Diċembru 2012
sat-28 ta’ Settembru 2013. Fost dawn
is-sensji, 560 ġew ikkalkolati skont it-tieni inċiż tat-tieni
paragrafu tal-Artikolu 2 tar-Regolament (KE) Nru 1927/2006. Seba' u
għoxrin (27) sensja oħra seħħew
fi Kronospan S.A. u ġew ikkalkolati skont it-tielet inċiż
tal-istess paragrafu. Il-Kummissjoni rċeviet
il-konferma meħtieġa skont it-tielet inċiż tat-tieni
paragrafu tal-Artikolu 2(2) li dan huwa l-għadd reali ta’ sensji li
saru. 
Spjegazzjoni tan-natura mhux prevista
ta’ dawk is-sensji
10.         L-awtoritajiet Spanjoli
jargumentaw li bejn l-2003 u l-2005, Puertas Norma għamlet investimenti li
jammontaw għal EUR 4,8 miluni f’makkinarju ġdid biex ittejjeb
il-valur miżjud tal-prodotti u tnaqqas l-ispejjeż tal-produzzjoni
billi tuża proċessi ta’ manifattura aktar effiċjenti f’tentattiv
li taddatta għat-tibdil li għaddej fis-settur tax-xogħol
tal-injam għall-bennejja madwar id-dinja kollha. Fl-2006
infetaħ impjant ta’ produzzjoni ġdid b’erja ta’ 40 000 metri
kwadri. Dan l-impjant ġdid, li kien wieħed mill-aktar moderni u
teknoloġikament avvanzati fl-industrija Ewropea, fiż-żmien kellu
700 impjegat. L-investiment ħalla l-frott u fl-2007, il-fatturat
qabeż EUR 70 miljun li jirrappreżenta żieda ta’
24 % fuq is-sena ta’ qabel. Fl-2008, wara l-bidu tal-kriżi ekonomika
u finanzjarja, meta s-settur tal-kostruzzjoni naqas b’madwar 30-35 % u
għaldaqstant il-produzzjoni tal-bibien u tal-oqfsa tal-bibien ċkienet,
il-fatturat ta’ Puertas Norma naqas biss bi 8 % meta mqabbel mal-2007. Matul
is-snin ta’ wara, l-impriża kienet għadha miexja tajjeb, meta
wieħed iqis is-sitwazzjoni ekonomika ġenerali. Madankollu fl-2010
l-Grupp Jeld-Wen – azzjonist ewlieni ta’ Puertas Norma – iddeċieda li
jsaħħaħ xi linji tan-negozju f’sinerġija mal-pjan ta’
rkupru tal-grupp għad-detriment ta’ linji oħra ta’ negozju. F’Ottubru
2011, wara li ma rnexxilhiex tilħaq ftehim mat-trejdunjins dwar pjan li
kien jinkludi tnaqqis fil-paga ta’ 25 % u 286 sensja, l-impriża
daħlet fi proċedura ta’ falliment volontarju.
Identifikazzjoni tal-intrapriżi li
taw is-sensji u l-ħaddiema fil-mira tal-għajnuna
11.         L-applikazzjoni tirrelata ma'
587 sensja fit-tliet intrapriżi li ġejjin: 
 Impriżi u għadd ta' sensji 
 Puertas Norma S.A. || 553 
 Kronospan S.L. || 27 
 Pallets y Embalajes Pascual S.L. || 7 
 Total ta' intrapriżi: 3 || Total ta' sensji: 587 
12.         Il-ħaddiema kollha li
ngħataw is-sensja se jiġu offruti l-possibbiltà li jipparteċipaw
fil-miżuri. L-awtoritajiet Spanjoli, wara li bbażaw fuq l-esperjenza
preċedenti tagħhom fl-immaniġġjar ta’ każijiet
tal-FEG, stmaw li madwar 400 ħaddiem se jagħżlu li
jipparteċipaw fil-miżuri tal-FEG.
13.         It-tqassim tal-ħaddiema
mogħtija s-sensja huwa kif ġej:
 Kategorija || Numru || Perċentwal 
 Rġiel || 457 || 77,85 
 Nisa || 130 || 22,15 
 Ċittadini tal-UE || 587 || 100,00 
 Ċittadini mhux tal-UE || 0 || 0,00 
 Età bejn il-15 u l-24 sena || 3 || 0,51 
 Età bejn il-25 u l-54 sena || 426 || 72,57 
 Età bejn il-55 u l-64 sena || 142 || 24,19 
 'il fuq minn 64 sena || 16 || 2,73 
14.         Hemm 17-il ħaddiem bi
problema tas-saħħa fit-tul jew ta’ diżabilità.
15.         Fir-rigward ta’ kategoriji ta’
xogħol, it-tqassim huwa kif ġej:
 Kategorija || Numru || Perċentwal 
 Maniġers || 14 || 2,39 
 Professjonisti || 13 || 2,21 
 Tekniċi u professjonisti assoċjati || 25 || 4,26 
 Skrivana || 94 || 16,01 
 Ħaddiema fl-artiġjanat u snajja’ relatati || 83 || 14,14 
 Operaturi tal-impjanti u tal-magni || 242 || 41,23 
 Xogħlijiet elementari || 116 || 19,76 
16.         Skont l-Artikolu 7
tar-Regolament (KE) Nru 1927/2006, Spanja kkonfermat li ġiet applikata u
se tkompli tiġi applikata politika ta' ugwaljanza bejn in-nisa u
l-irġiel kif ukoll ta' nondiskriminazzjoni matul l-istadji varji
tal-implimentazzjoni tal-FEG u, b'mod partikolari, għall-aċċess
għall-FEG.
Deskrizzjoni tat-territorju
kkonċernat u tal-awtoritajiet u l-partijiet interessati tiegħu
17.         It-territorju kkonċernat
mis-sensji huwa r-reġjun NUTS II ta’ Castilla y León u b’mod partikolari
l-kontea ta’ Pinares, territorju fi ħdan il-provinċji kontigwi ta’
Burgos u Soria.
18.         Castilla y León hija t-tielet
l-ikbar reġjun tal-UE (94 227 km2), li f’żona ta’ art
taqbeż 17 mit-28 Stat Membru filwaqt li fl-istess ħin hija
reġjun b’densità tal-popolazzjoni baxxa ħafna: 27.4 abitant għal kull km2. Castilla
y León tammonta għal 5.3 % tal-PDG Spanjol u d-dħul
reġjonali per capita huwa l-istess bħal medja nazzjonali[9]. Il-mudell ta’ negozju
f’Castilla y León huwa prinċipalment wieħed tal-familja jew SMEs
mikro (95 % tal-impriżi jaqgħu f’din il-kategorija). Id-distribuzzjoni tal-impriżi skont is-settur hi kif
ġej: 68 % servizzi, 16 % industrija, 8 % kostruzzjoni u 8 %
agrikoltura.
19.         Il-partijiet interessati
ewlenin huma Junta de Castilla y León – il-gvern awtonomu tar-reġjun -,
is-sindki tas-36 muniċipalità affettwati, it-trejdunjins: MCA-UGT u FECOMA-CCOO[10] , u
l-assoċjazzjoni tal-impjegaturi FOES, ASIM, ASIF, CEMCAL u CECALE[11].
Impatt mistenni tas-sensji fir-rigward
tal-impjiegi lokali, reġjonali jew nazzjonali
20.         L-impjiegi f’Castilla y León
ġew affettwati b’mod ħażin mill-kriżi. Ir-rata ta’
qgħad fir-reġjun żdiedet b’mod mgħaġġel, fejn
għoliet minn 8.2 % (l-Ewwel Kwart tal-2008) għal 22.70[12] % (Q1 2013).
Is-sitwazzjoni tal-impjiegi fir-reġjun affettwat tidher partikolarment
fraġli, minħabba d-densità tal-popolazzjoni estremament baxxa ta’
Soria – waħda miż-żewġ provinċji affettwati mis-sensji
– li hi biss ta’ 9.2 abitanti għal kull km2 (jiġifieri terz tal-medja
reġjonali). Minħabba d-densità tal-popolazzjoni estremament baxxa,
is-sensji għandhom impatt negattiv fuq l-ekonomija lokali aktar serju minn
dak li l-figuri biss jidhru li qed juru.
21.         L-awtoritajiet Spanjoli
jargumentaw li s-sensji fil-manifattura tal-injam u tal-prodotti tas-settur
tal-injam se jaggravaw aktar is-sitwazzjoni tal-qgħad, peress li
t-territorju affettwat, il-Pinares (litteralment ‘imsaġar
tal-arżnu’), jiddependi ħafna fuq is-settur tal-injam u s-siġar
tal-arżnu jikkostitwixxu r-riżorsa ekonomika ewlenija li
rriżultat f’żona industrijali ta’ pproċessar primarju u
sekondarju tal-injam. 
Pakkett ikkoordinat ta’ servizzi
personalizzati li jridu jiġu ffinanzjati u t-tqassim tal-ispejjeż
stmati tiegħu, inkluża l-kumplimentarjetà mal-azzjonijiet
iffinanzjati mill-Fondi Strutturali
22.         Il-miżuri kollha li
ġejjin jingħaqdu flimkien biex jiffurmaw pakkett ikkoordinat ta’
servizzi personalizzati li għandu l-għan li jintegra mill-ġdid
fl-impjieg il-ħaddiema li ngħataw is-sensja:
–     
Sessjonijiet ta’ lqugħ u informazzjoni: Din hi l-ewwel miżura li se tiġi
offruta lill-ħaddiema ssensjati u tinkludi: sessjonijiet ġenerali ta’
informazzjoni u sessjonijiet individwali ta’ informazzjoni dwar rekwiżiti
ta’ ħiliet u taħriġ; dwar għoti ta’ pariri disponibbli u
programmi ta’ taħriġ; u dwar benefiċċji u inċentivi.
–     
Gwida u pariri dwar ix-xogħol: Dan jinvolvi l-ġbir tal-profil tal-ħaddiema
parteċipanti u d-disinn tal-mogħdija tar-reintegrazzjoni ddisinjat
speċifikament għal dak il-ħaddiem partikolari, kif ukoll pariri
u segwitu tal-appoġġ personalizzat matul il-perjodu
tal-implimentazzjoni.
–     
Għajnuna intensiva għat-tfittxija ta'
impjieg. Dan jinvolvi tfittxija intensiva għal
impjieg, inkluż it-tiftix għal opportunitajiet ta’ xogħol lokali
u reġjonali u ta’ tqabbil ta’ impjieg mal-ħiliet. 
–     
Taħriġ
Il-miżura tat-taħriġ se tinkludi varjetà ta’ korsijiet ta’
taħriġ: (1) Taħriġ
f’ħiliet trasversali. L-offerta ta’
taħriġ se tinkludi sessjonijiet ta’ ħidma dwar tekniki
tat-tiftix tax-xogħol, taħriġ f’ħiliet personali u
soċjali, f’teknoloġiji tal-informazzjoni u l-komunikazzjoni (ICT), u
f’lingwi barranin. (2) Taħriġ vokazzjonali.
It-taħriġ vokazzjonali se jiffoka fuq setturi fejn jeżistu
l-opportunitajiet jew fejn dawn mistennija li jirriżultaw, bħal
assistenti tal-infermiera fil-ġerjatrika, mikoloġija
(taħriġ dwar faqqiegħ selvaġġ, kif tagħraf
il-varjetajiet li jittieklu, ġbir sostenibbli tal-faqqiegħ,
eċċ.), turiżmu fiż-żoni rurali jew impjiegi li
jeħtieġu liċenzji vokazzjonali b’mod partikolari dawk relatati
ma’ professjonijiet fil-qasam tal-injam, is-sufra u l-għamara. (3)
Penetrazzjoni tat-testijiet lejn rikonoxximent tal-ħiliet miksuba permezz
ta’ esperjenza tax-xogħol.
–     
Promozzjoni tal-intraprenditorija. Firxa wiesgħa ta’ appoġġi qed ikunu magħmulin
għad-dispożizzjoni tal-ħaddiema ssensjati li qed jikkunsidraw
jibdew in-negozju tagħhom. (1) Moduli
introduttorji ffokati fuq il-promozzjoni
tal-inizjattivi tan-negozji għall-impjieg indipendenti u fuq
il-ġenerazzjoni ta’ ideat ta’ negozji. (2) Taħriġ
għall-Intraprenditorija li jkopri livelli differenti tal-proċess
tal-intraprenditorija minn informazzjoni bażika jew l-ewwel kuntatt
għall-kwistjonijiet aktar elaborati bħall-ippjanar, it-twettiq ta’
studji dwar il-fattibilità, il-preparazzjoni ta’ pjanijiet ta’ negozju,
eċċ. (3) Għoti ta’ pariri dwar proġetti u inizjattivi
mmirati biex jiżviluppaw, jipproduċu u jiggwidaw proġetti ta’
negozji vijabbli jew impjieg indipendenti. (4) Akkumpanjament lejn
il-ħolqien tan-negozju: Din il-miżura se tikkonsisti f’tutela
personalizzata waqt il-proċess kollu tal-bidu ta’ negozju. (5)
Appoġġ loġistiku u finanzjarju: Dan jirrelata mal-ġbir
ta’ fondi u appoġġ dwar rekwiżiti amministrattivi biex tkun
tista’ ssir applikazzjoni b’suċċess għall-inċentivi biex jinbeda
negozju. Huwa stmat li 100 ħaddiem se jipparteċipaw fl-ewwel tliet
stadji (moduli introduttorji, taħriġ u pariri) filwaqt li 50 se
jipparteċipaw fl-istadji aktar avvanzati (akkumpanjament lejn ħolqien
ta’ negozju u ġbir ta’ fondi).
–     
L-inċentivi Se jkun
hemm erba’ tipi ta’ inċentivi: (1)
Inċentivi għall-parteċipazzjoni. Biex tinkoraġġixxi l-parteċipazzjoni
tagħhom fil-miżuri, il-ħaddiema se jirċievu somma
sħiħa ta’ EUR 150 wara tliet xhur ta’ parteċipazzjoni attiva u
kkompletar ta’ mill-inqas waħda mill-miżuri tal-pakkett tagħhom
personalizzat ta’ miżuri. Huwa stmat li l-ħaddiema kollha se
jirċievu din l-inċentiva. (2) Kontribuzzjoni tal-ispejjeż
tal-ivvjaġġar. Dawk il-ħaddiema li qed jipparteċipaw
f’miżura li qed issir barra l-belt tar-residenza tagħhom se
jirċievu kontribuzzjoni tal-ispejjeż tal-ivvjaġġar daqs
l-ispiża tat-trasport pubbliku mill-belt tagħhom għall-belt fejn
il-miżura qiegħda sseħħ. Jekk minħabba nuqqas ta’
trasport pubbliku adegwat fost l-ibliet lokali, il-parteċipanti jkollhom
jużaw il-vetturi tagħhom biex jivvjaġġaw, huma
jirċievu EUR 0.19 għal kull kilometru. Huwa stmat li
180 ħaddiem se jirċievu dan l-inċentiv. (3)
Kontribuzzjoni tal-ispejjeż għat-tibdil tar-residenza.
Il-ħaddiema li jibdlu r-residenza u jimxu għal belt differenti sabiex
jibdew jaħdmu, se jirċievu somma sħiħa ta’ EUR 1 000
biex ikopru l-ispiża neċessarja. Huwa stmat li 26 ħaddiem
se jirċievu dan l-inċentiv. (4) Appoġġ biex jinbeda
negozju. Il-ħaddiema li jiftħu n-negozju tagħhom se
jirċievu sa EUR 3 000 sabiex jagħmlu tajjeb
għall-ispejjeż tal-bidu. Huwa stmat li 15-il ħaddiem se
jirċievu dan l-inċentiv. (5) Inċentivi għall-impjieg
Se jitħallas sussidju ta’ EUR 350 fix-xahar għall-massimu ta’
għaxar xhur lil dawk il-ħaddiema li jirritornaw lejn l-impjieg
bħala ħaddiema li jaħdmu għal rashom. Huwa stmat li
30 ħaddiem se jirċievu dan l-inċentiv. (6)
Kontribuzzjoni tal-ispejjeż tal-persuni li jieħdu ħsieb persuni
dipendenti. Ħaddiema b’persuni dipendenti (tfal, anzjani jew persuni
diżabbli) se jirċievu EUR 100 fix-xahar (sa sitt xhur) filwaqt
li jipparteċipaw fil-miżuri. Dan l-ammont qed jingħata biex
ikopri l-ispejjeż addizzjonali li jkollhom il-ħaddiema li
għandhom responsabilitajiet ta’ kura sabiex ikunu disponibbli
għat-taħriġ jew miżuri oħrajn. Huwa stmat li
35 ħaddiem se jirċievu dan l-inċentiv. (7)
Benefiċċju għat-taħriġ. Il-parteċipanti li
jattendu 75 % jew aktar tas-sessjonijiet tat-taħriġ skedati
fil-mogħdija personalizzata tagħhom lejn l-impjieg, se jirċievu
EUR 150 wara li jlestu t-taħriġ. Huwa stmat li 140 ħaddiem
se jirċievu dan l-inċentiv.
23.         In-nefqa
għall-implimentazzjoni tal-FEG, li hija inkluża fl-applikazzjoni
skont l-Artikolu 3 tar-Regolament (KE) Nru 1927/2006, tkopri
attivitajiet ta' ġestjoni u ta' kontroll kif ukoll tagħrif u
pubbliċità.
24.         Is-servizzi personalizzati
ppreżentati mill-awtoritajiet Spanjoli huma miżuri attivi tas-suq
tax-xogħol fi ħdan l-azzjonijiet eliġibbli definiti fl-Artikolu 3
tar-Regolament (KE) Nru 1927/2006. L-awtoritajiet Spanjoli jikkalkolaw li
l-ispejjeż totali huma ta’ EUR 1 400 000, li
EUR 1 350 000 minnhom huma nefqa għas-servizzi
personalizzati filwaqt li n-nefqa għall-implimentazzjoni tal-FEG hija ta'
EUR 50 000 (3,57 % tal-ammont totali). Il-kontribuzzjoni totali
mitluba mill-FEG hija ta’ EUR 700 000 (50 % tal-ispejjeż totali).
 Azzjonijiet || Stima tal-għadd ta' ħaddiema fil-mira || Stima tal-ispiża għal kull ħaddiem fil-mira (EUR) (*) || Spejjeż totali (FEG u l-kofinanzjament nazzjonali) (EUR) (**) 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Merħba u informazzjoni (Acogida, diagnóstico y derivación) || 400 || 90 || 36 000 
 Gwida u pariri dwar ix-xogħol (Orientación y asesoramiento) || 400 || 293 || 117 000 
 Għajnuna intensiva għat-tfittxija ta' impjieg (Intermediación y gestión) || 300 || 150 || 45 000 
 Taħriġ (Formación y recualificación profesional) || 225 || 1 373 || 309 000 
 Promozzjoni tal-intraprenditorija (Programa de autoempleo y emprendimiento) || 100 || 5 200 || 520 000 
 Inċentivi (Programa de incentivos) || 400 || 807 || 323 000 
 Subtotal tas-servizzi personalizzati ||   || 1 350 000 
 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Attivitajiet preparatorji ||   || 0 
 Ġestjoni ||   || 20 000 
 Tagħrif u pubbliċità ||   || 20 000 
 Attivitajiet ta’ kontroll ||   || 10 000 
 Subtotal tan-nefqa għall-implimentazzjoni tal-FEG ||   || 50 000 
 Total tal-istima tal-ispejjeż ||   || 1 400 000 
 Kontribuzzjoni tal-FEG (50 % tal-ispejjeż totali) ||   || 700 000 
(*) Biex jiġu evitati
d-deċimali, l-ispejjeż stmati għal kull ħaddiem tqarrbu
sal-eqreb ċifra. Madankollu t-tqarrib ma
għandu l-ebda impatt fuq l-ispiża totali ta’ kull miżura li
jifdal bħal fl-applikazzjoni ppreżentata minn Spanja.
(**) It-totali ma jaqblux
minħabba t-tqarrib.
25.         Spanja tikkonferma li
l-miżuri deskritti hawn fuq jikkumplimentaw l-azzjonijiet iffinanzjati mill-Fondi
Strutturali u li mhux se jitħalla jsir iffinanzjar doppju.
26.         L-objettivi ewlenin
tal-programmi operattivi 2007-13 tal-FSE għall-Comunidad de Castilla y
León huma li jippromwovu t-tagħlim tul il-ħajja tal-ħaddiema u
jnaqqsu r-riskju tat-tluq mill-iskola qabel iż-żmien, jiffokaw b’mod
partikolari fuq l-aktar persuni vulnerabbli jew persuni fir-riskju
tal-esklużjoni soċjali, filwaqt li l-miżuri tal-FEG se jkunu
ffokati fuq ex-ħaddiema tal-injam mingħajr ma japplikaw xi
restrizzjoni relatata mal-età, l-edukazzjoni, eċċ.
27.         Sabiex tiġi evitata
duplikazzjoni tal-miżuri tal-FSE u dawk tal-FEG għandu jkun hemm
prosegwiment kontinwu tal-azzjonijiet tal-FSE u tal-FEG li għandhom
l-istess għanijiet, u tal-ħaddiema kkonċernati.
Id-data/i meta nbdew jew meta huwa
maħsub li jinbdew is-servizzi personalizzati għall-ħaddiema
affettwati
28.         Spanja bdiet toffri s-servizzi
personalizzati għall-ħaddiema affettwati inklużi fil-pakkett
koordinat propost lill-FEG għall-kofinanzjament fl-1 ta' Frar 2014. Għalhekk, din id-data tirrappreżenta l-bidu
tal-perjodu ta’ eliġibbiltà għal kull għajnuna li tista’
tingħata mill-FEG.
Proċeduri għall-konsultazzjoni
mal-imsieħba soċjali
29.         L-applikazzjoni proposta
ġiet diskussa f’żewġ laqgħat li saru fil-25 u
fit-28 ta’ Novembru 2013. Ex-ħaddiema
ta’ Puertas Norma – l-impriża ewlenija li tat is-sensji-, FAYECYL[13] u l-imsieħba
soċjali msemmija taħt il-Punt 17 ipparteċipaw
fiż-żewġ laqgħat.
30.         L-awtoritajiet Spanjoli
kkonfermaw li kien hemm konformità mar-rekwiżiti stabbiliti
fil-leġiżlazzjoni nazzjonali u dik tal-UE dwar is-sensji kollettivi.
Tagħrif dwar azzjonijiet li huma
obbligatorji skont il-liġi nazzjonali jew il-ftehimiet kollettivi
31.         Fir-rigward tal-kriterji li
jinsabu fl-Artikolu 6 tar-Regolament (KE) Nru 1927/2006, l-awtoritajiet
Spanjoli fl-applikazzjoni tagħhom:
·      ikkonfermaw li l-kontribuzzjoni finanzjarja mill-FEG ma tiħux post
il-miżuri li huma r-responsabbiltà ta' kumpaniji skont il-liġi
nazzjonali jew ftehimiet kollettivi;
·      urew li l-azzjonijiet jipprovdu appoġġ għal ħaddiema
individwali u ma għandhomx jintużaw għar-ristrutturazzjoni ta'
kumpaniji jew setturi;
·      ikkonfermaw li l-azzjonijiet eliġibbli msemmija hawn fuq ma
jirċevux għajnuna minn strumenti finanzjarji oħra.
Sistemi ta' ġestjoni u kontroll 
32.         Spanja nnotifikat lill-Kummissjoni
li l-kontribut finanzjarju se jkun immaniġġjat u kkontrollat
mill-istess entitajiet li jimmaniġġjaw u jikkontrollaw il-FSE. ECYL, is-servizz pubbliku tal-impjiegi tal-Comunidad de
Castilla y León se jkun il-korp intermedjajru għall-awtorità
maniġerjali.
Finanzjament
33.         Fuq il-bażi
tal-applikazzjoni ta’ Spanja, il-kontribuzzjoni proposta mill-FEG
għall-pakkett ikkoordinat ta' servizzi personalizzati (inklużi
l-ispejjeż għall-intervent tal-FEG) hija ta' EUR 700 000,
li tirrappreżenta 50 % tan-nefqa totali. L-allokazzjoni
proposta tal-Kummissjoni minn dan il-Fond hija bbażata fuq l-informazzjoni
li ngħatat minn Spanja.
34.         Filwaqt li tqis l-ammont
massimu possibbli ta’ kontribuzzjoni finanzjarja mill-FEG skont
l-Artikolu 12 tar-Regolament (UE, Euratom) Nru 1311/2013, kif ukoll
il-kamp ta’ applikazzjoni tal-allokazzjoni mill-ġdid ta’
approprjazzjonijiet, il-Kummissjoni tipproponi li l-FEG jiġi mobilizzat
għall-ammont totali msemmi hawn fuq.
35.         Id-deċiżjoni
proposta biex jiġi mobilizzat il-FEG se tittieħed b'mod konġunt
mill-Parlament Ewropew u mill-Kunsill, kif stipulat fil-punt 13 tal-Ftehim
Interistituzzjonali tat-2 ta' Diċembru 2013 bejn
il-Parlament Ewropew, il-Kunsill u l-Kummissjoni dwar id-dixxiplina baġitarja,
il-kooperazzjoni fi kwistjonijiet baġitarji u l-ġestjoni finanzjarja
tajba[14].
36.         B’mod separat il-Kummissjoni
tippreżenta talba ta' trasferiment sabiex fil-baġit għall-2014
iddaħħal approprjazzjonijiet ta' impenn speċifiċi, kif
mitlub mill-Punt 13 tal-Ftehim Interistituzzjonali tas-2 ta' Diċembru 2013.
Sors tal-approprjazzjonijiet ta’
pagament 
37.         Se jintużaw
approprjazzjonijiet allokati lil-linja baġitarja tal-FEG fil-baġit
tal-2014 biex ikopru l-ammont ta’ EUR 700 000 meħtieġ
għal din l-applikazzjoni.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta'
Aġġustament għall-Globalizzazzjoni skont il-Punt 13
tal-Ftehim Interistituzzjonali tat-2 ta' Diċembru 2013 bejn
il-Parlament Ewropew, il-Kunsill u l-Kummissjoni dwar id-dixxiplina baġitarja,
il-kooperazzjoni fi kwistjonijiet baġitarji u l-ġestjoni finanzjarja
tajba (applikazzjoni EGF/2013/010 ES/Castilla y León minn Spanja)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw ir-Regolament (KE)
Nru 1927/2006 tal-Parlament Ewropew u tal-Kunsill
tal-20 ta’ Diċembru 2006 li jistabbilixxi l-Fond Ewropew
ta’ Aġġustament għall-Globalizzazzjoni[15], u b’mod partikolari
l-Artikolu 12(3) tiegħu,
Wara li kkunsidraw il-Ftehim
Interistituzzjonali tat-2 ta' Diċembru 2013 bejn
il-Parlament Ewropew, il-Kunsill u l-Kummissjoni dwar dixxiplina
baġitarja, dwar kooperazzjoni f'materji ta' baġit u dwar
ġestjoni finanzjarja tajba[16],
u b’mod partikolari l-Punt 13 tiegħu,
Wara li kkunsidraw il-proposta tal-Kummissjoni
Ewropea[17],
Billi:
(1)       Il-Fond Ewropew ta'
Aġġustament għall-Globalizzazzjoni (FEG) twaqqaf biex jipprovdi
appoġġ addizzjonali għall-ħaddiema li jkunu ngħataw
is-sensja b'riżultat ta' bidliet strutturali kbar fix-xejriet
kummerċjali dinjija minħabba l-globalizzazzjoni u biex jiġu
megħjunin fl-integrazzjoni mill-ġdid tagħhom fis-suq
tax-xogħol.
(2)       Il-FEG ma għandux
jaqbeż l-ammont massimu annwali ta' EUR 150 miljun (prezzijiet
tal-2011), kif stipulat fl-Artikolu 12 tar-Regolament tal-Kunsill (UE,
Euratom) Nru 1311/2013 li jistabbilixxi l-qafas finanzjarju pluriennali
għas-snin 2014-2020[18].
(3)       Spanja ssottomettiet
applikazzjoni biex timmobilizza l-FEG, fir-rigward tas-sensji fi tliet
impriżi li qed joperaw fid-Diviżjoni 16 tan-NACE Reviżjoni 2
(Manifattura tal-injam u tal-prodotti tal-injam u tas-sufra, ħlief
għamara; manifattura tal-oġġetti tat-tiben u materjal
għall-immaljar) fir-reġjun NUTS II ta’ Castilla y León (ES 41),
fil-5 ta’ Diċembru 2013 u ssupplimentata b’informazzjoni
addizzjonali sal-25 ta’ Marzu 2014. Din
l-applikazzjoni tikkonforma mar-rekwiżiti sabiex jiġu ddeterminati
l-kontribuzzjonijiet finanzjarji kif stipulat fl-Artikolu 10
tar-Regolament (KE) Nru 1927/2006. Il-Kummissjoni, għalhekk,
tipproponi li jiġi mobilizzat l-ammont ta' EUR 700 000.
(4)       Il-FEG għandu,
għalhekk, jiġi mobilizzat sabiex jipprovdi kontribuzzjoni finanzjarja
għall-applikazzjoni mressqa minn Spanja,
ADOTTAW DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2014, il-Fond Ewropew ta'
Aġġustament għall-Globalizzazzjoni (FEG) għandu jiġi
mmobilizzat biex jipprovdi s-somma ta' EUR 700 000
f'approprjazzjonijiet għall-impenji u għall-ħlasijiet.
Artikolu 2
Din id-Deċiżjoni għandha
tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President
[1]               ĠU L 347, 20.12.2013, p. 884.
[2]               ĠU L 406, 30.12.2006, p. 1.
[3]               Ir-Regolament (KE) Nru 1893/2006 tal-Parlament
Ewropew u tal-Kunsill tal-20 ta’ Diċembru 2006 li
jistabbilixxi l-klassifikazzjoni tal-istatistika ta' attivitajiet
ekonomiċi tan-NACE Reviżjoni 2 u li jemenda r-Regolament
tal-Kunsill (KEE) Nru 3037/90 kif ukoll ċerti Regolamenti tal-KE dwar
setturi speċifiċi tal-istatistika (ĠU L 393, 30.12.2006,
p. 1).
[4]               Skont it-tielet paragrafu tal-Artikolu 3
tar-Regolament (KE) Nru 1927/2006.
[5]               http://comtrade.un.org/
[6]               Strateġija ġdida tal-UE għall-foresti
u s-settur ibbażat fuq il-foresti. COM(2013) 659
u SWD(2013)342
[7]               Sors tad-dejta dwar l-esportazzjonijiet fil-livell
reġjonali: Ministeru tal-Ekonomija u
l-Kompetittività (partiti tariffarji – bażi tal-istatistika DataComex).
[8]               Instituto Nacional de Estadística (l-uffiċċju
tal-istatistika Spanjol). www.ine.es/
[9]               Il-PDG Spanjol per capita fil-PPS huwa 96 [Indiċi
(UE28 = 100)]. Sors Eurostat.
[10]             Federación Regional del Metal, Construcción y Afines de la
Unión General de Trabajadores (MCA-UGT) u Federación Regional de Madera de
Comisiones Obreras (FECOMA-CCOO).
[11]             Federación de Organizaciones Empresariales Sorianas
(FOES), Asociación Soriana de Industrias de la Madera (ASIM), Asociación
Soriana de Industrias Forestales (ASIF), Confederación de empresarios de la
Madera de Castilla y León (CEMCAL), u Confederación de Organizaciones Empresariales
de Castilla y León (CECALE).
[12]             http://www.datosmacro.com/paro-epa/espana-comunidades-autonomas/castilla-leon
[13]             FAYECYL hija fondazzjoni pubblika tripartitika taħt
is-Servizz Pubbliku tal-Impjiegi ta’ Castile u León. L-assoċjazzjoni
tal-impjegaturi CECALE u t-trejdunjins UCT u CCOO huma membri ta’ dan il-bord.
[14]             ĠU C 373, 20.12.2013, p. 1.
[15]             ĠU L 406, 30.12.2006, p. 1.
[16]             ĠU C 373, 20.12.2013, p. 1.
[17]             ĠU C […], […], p. […].
[18]             ĠU L 347, 20.12.2013, p. 884.